FI Euroopan unionin virallinen lehti CE 84/299

(2004/C 84 E/0347)

KIRJALLINEN KYSYMYS E-0045/04

esittäjä(t): Monica Frassoni (Verts/ALE) komissiolle

(20. tammikuuta 2004)

Aihe: Alustavan ennakkoarvioinnin ja ympäristövaikutusten arvioinnin tekemättä jättäminen koko Impregilo SpA -yhtiön Sa Sean rannikolle Tentizzosiin Bosan kuntaan (Nuoron maakunta, Sardinia, Italia) suunnitteleman rakennushankkeen yhteydessä

Sa Sean rannikkoa Tentizzosissa Bosan kunnassa (Nuoron maakunnassa) silmällä pitäen on julkistettu (1) neljä kaavoitussuunnitelmaa matkailualan kiinteistöhankkeita (huviloita, hotelleja, loma-asuntoja, palveluja, golfkenttä ym.) varten, jotka kuuluvat — lehtitietojen mukaan — yhteen ainoaan Impregilo-yhtiön koordinoimaan hankkeeseen, jonka kokonaislaajuus on 350 000 kuutiometriä.

Yhteisön rahoitusta koskeva pyyntö on niin ikään jo julkistettu (20 prosenttia kokonaisinvestoinneista eli arviolta 225 miljoonaa euroa).

Luonnonsuojelujärjestöt Amici della terra ja Gruppo d'intervento giuridico ovat useaan otteeseen vaatineet yhteisön, valtion, alueen ja paikallishallinnon viranomaisia toteuttamaan hankkeiden ympäristövaikutusten arvioinnin (2), koska kyseessä on yksi harvoista Välimeren luonnontilaisista rantakaistaleista.

Kyseistä aluetta suojellaan maisemarajoitteella (3), ja osa siitä on kauttaaltaan (4) suojelukohteena, ja se on osa yhteisön tärkeänä pitämää aluetta, jota kutsutaan nimellä ”sisämaa ja Bosan, Capo Marrargiun ja Porto Tangonen välinen alue” (koodi ITB000041) luontotyyppien sekä luonnonvaraisen eläimistön ja kasviston suojelusta annetun direktiivin 92/43/ETY (5) mukaisesti (6).

Tähän mennessä on aloitettu vain kaavoitussuunnitelman yhden osa-alueen ympäristövaikutusten arviointi (35 000 kuutiometriä Sa Sean alueella) Gianni Delitalan Tecnestudio-arkkitehtitoimiston pyynnöstä, vaikka myös Sardinian autonominen alue on tietoinen hankkeen laajuudesta (7) sekä siitä, että siinä rikotaan selvästi sekä yhteisön normeja että kansallista lainsäädäntöä, joiden mukaan kaikille ehdotetuille hankkeille kokonaisuudessaan on tehtävä ympäristövaikutusten arviointi (ks. esimerkiksi yhteisöjen tuomioistuin, asia 435/97, 16. syyskuuta 1999, TAR Lazio, LT, 16. joulukuuta 2002, nro 1456).

Hankkeelle ei siis ole tehty minkäänlaista ympäristövaikutusten arviointia.

Voiko komissio ilmoittaa,

— onko se tietoinen edellä esitetyistä seikoista;

— onko Euroopan unioni myöntänyt tukia (Sardinian alueellinen toimenpide 2000—2006) nykyisiin tai tuleviin hankkeisiin (esimerkiksi tiet, vesijohtoverkostot, viemäriverkostot), jotka suosivat asuntojen rakentamista Sa Sean—Tentizzosin alueelle;

— aikooko komissio ryhtyä tarvittaviin toimenpiteisiin direktiivien 97/11/EY (8) ja 85/337/ETY (9) täytäntöönpanon vääristämisen vuoksi sekä siksi, ettei edellä mainitussa hankkeessa ole sovellettu direktiiviä 92/43/ETY ympäristövaikutusten arvioinnin osalta?

Margot Wallströmin komission puolesta antama vastaus

(8. maaliskuuta 2004)

Tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivin 85/337/ETY (10), sellaisena kuin se on muutettuna 3 päivänä maaliskuuta 1997 annetulla neuvoston direktiivillä 97/1 l/EY (11), nojalla jäsenvaltioiden on toteutettava kaikki tarpeelliset toimenpiteet sen varmistamiseksi, että ennen luvan myöntämistä hankkeet, joilla etenkin laatunsa, kokonsa tai sijaintinsa vuoksi todennäköisesti on merkittäviä ympäristövaikutuksia, alistetaan lupamenettelyyn ja että niiden vaikutukset arvioidaan. Tällaiset hankkeet määritellään direktiivin 4 artiklassa, jossa viitataan direktiivin liitteisiin I ja II.

Golfkenttiä ei ole erityisesti mainittu direktiivin liitteissä. Taajama-alueiden ulkopuolella sijaitsevat lomakylät ja hotellikokonaisuudet sekä muut näihin liittyvät hankkeet on lueteltu liitteen II 12 kohdan c alakohdassa. Arvoisan parlamentin jäsenen mainitsemat tapaukset voitaisiin katsoa liitteeseen II kuuluviksi. Liitettä II koskevien hankkeiden suhteen jäsenvaltioiden on määriteltävä joko tapauskohtaisella tutkimuksella, kynnyksiä soveltamalla tai muita kriteereitä käyttäen arvioida, onko ympäristövaikutusten arviointi suoritettava, koska hanke todennäköisesti aiheuttaa merkittäviä ympäristövaikutuksia. Jäsenvaltiot ottavat huomioon asiaankuuluvat valintaperusteet, jotka on esitetty mainitun direktiivin liitteessä III. Mikäli jäsenvaltio päätyy siihen, että hankkeen ympäristövaikutukset ovat huomattavat, niiden arviointi on välttämätöntä.

Arvoisan parlamentin jäsenen mainitsema hanke sijoittuu yhteisön tärkeänä pitämälle alueelle, jota Italia on ehdottanut luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY 4 artiklan nojalla. Näin ollen siihen sovelletaan mainitun direktiivin 6 artiklaa, jossa määritellään, millaisin edellytyksin voidaan antaa lupa hankkeelle, jolla saattaa olla merkittäviä vaikutuksia erityissuojelualueeseen tai yhteisön tärkeänä pitämään alueeseen. Jos hankkeella saattaa olla merkittäviä ympäristövaikutuksia, on direktiivin vastaista myöntää hankkeelle lupa, elleivät 6 artiklan perusteet täyty.

Lisäksi komissio on äskettäin kirjannut valituksen direktiivin 85/337/ETY, sellaisena kuin se on muutettuna direktiivillä 97/11/EY, puutteellisesta soveltamisesta juuri kyseessä olevan hankkeen osalta. Mikäli komissio päätyy siihen johtopäätökseen, että yhteisön oikeutta tässä tapauksessa rikotaan, se ei EY:n perustamissopimuksen valvojana epäröi ryhtyä kaikkiin tarvittaviin toimiin, mukaan luettuna EY:n perustamissopimuksen 226 artiklan mukainen rikkomismenettely, varmistaakseen, että yhteisön asianomaista lainsäädäntöä noudatetaan.

Sardinian alueviranomaisilta saatujen tietojen perusteella komissio voi vihdoin täsmällisesti todeta, että arvoisan parlamentin jäsenen esille tuomat hankkeet eivät ole saaneet yhteisrahoitusta Euroopan aluekehitysrahastosta.

(1) Vrt. L'Unione Sarda, 13. syyskuuta 2003, sekä La Nuova Sardegna, 14. syyskuuta 2003.

(2) Direktiivi 97/11/EY (liitteen II 12 kohdan c alakohta), annettu direktiivin 85/337/ETY (liitteen II 11 kohdan a alakohta) muuttamisesta, DPR 12. huhtikuuta 1996 (5 ja 10 pykälä, liite B, 8 kohdan a alakohta) ja Sardinian aluelaki nro 1/1999 (31 pykälä), muutettu Sardinian aluelailla nro 17/2000 (17 pykälä) sekä aluelailla nro 3/2003 (20 pykälä).

(3) Lainsäädäntöasetus nro 490/1999, 139 ja 140 pykälät (DM, 16. kesäkuuta 1972) ja 146 pykälän 1 momentin a, g ja m alakohta.

(4) Aluelaki nro 23/1993, 2 pykälän 1 momentin a alakohta; väliaikainen muuttamattomuusrajoite, joka koskee koko Bosan pohjoispuolen rannikkokaistaletta Bosan ja (Nuoron maakunta) Villanova Monteleonen (Sassarin maakunta) kuntien välillä uuden alueellisen maisemasuunnitelman lopulliseen hyväksymiseen asti lain nro 431/1985 1 pykälän 2 momentin mukaisesti, annettu aluehallituksen viranomaisen asetuksella P.I. ja BB. CC, 23. joulukuuta 1985, nro 3005.

(5) EYVL L 206, 22.7.1992, s. 7.

(6) Pantu täytäntöön DPR:llä nro 357/1997 sekä sen muutetuilla versioilla (muodollinen luettelo, DM 3. huhtikuuta 2000, nro 65).

(7) Nuoron maisemien suojelemista ajavalle paikallisyksikölle on esitetty kyseisiä kaavoitussuunnitelmia koskevat kyselyt nro 1042/02, 1043/02, 1044/02 ja 1045/02.

(8) EYVL L 73, 14.3.1997, s. 5.

(9) EYVL L 175, 5.7.1985, s. 40.

(10) EYVL L 175, 5.7.1985.

(11) EYVL L 73, 14.3.1997.